משחקי הרעב - עורבני חקיין

עלילה

קטניס אוורדין מבקרת במחוז 12 בו התגוררה, אשר הושמד, בדרכה למחוז 13. שם היא אמורה לפגוש את אחותה פרימרוז אוורדין ואמה שניצלו בעזרת גייל, חברה למחוז. פיטה מלארק, ג'והאנה מייסון ואנובאריה נשבים בידי הקפיטול. בעקבות מחאותיה נגד הקפיטול בשני משחקי הרעב שבהם השתתפה, הופכת קטניס לסמל המרד המתלקח נגד הקפיטול. היא נקראת "עורבני חקיין", על שם סיכת הציפור עורבני חקיין שענדה במשחקים. קטניס מסכימה להצעתה של אלמה קווין, נשיאת מחוז 13, להופיע בדמותה, העורבני החקיין, כסמל המרד, אך מציבה לכך תנאים הכוללים בין היתר: שאם וכאשר ינצחו במלחמה, המנצחים-מיועדים שנשבו על ידי הקפיטול יקבלו חנינה מלאה על כל נזק שגרמו אם במכוון ואם לא, ושהזכות להרוג את קוריולאנוס סנואו, נשיא מדינת פאנם, תהיה ששלה. קווין מסכימה לתנאים אלה, בתנאי שקטניס תמלא את חלקה.
קטניס מצלמת מספר סרטי תעמולה בעזרת מיועדים נוספים שהגיעו למחוז 13, שמטרתם לשכנע את תושבי המחוזות למרוד בקפיטול. הסרטונים מוחדרים לטלוויזיה על ידי ביטי - מנצח-מיועד. קטניס צופה בשידורים של הקפיטול, שבהם מראיינים את פיטה, ובמהלכם הוא מתנגד בכל תוקף למעשיהם של קטניס בפרט והמורדים בכלל. סרטון נוסף צולם במחוז 8, שם מראים את קטניס בבית החולים, המלא עד גדותיו בפצועים. מיקומה של קטניס מזוהה על ידי הקפיטול והם שולחים באמצע הביקור רחפות מלחמה להפציץ את המחוז, עם החולים והפצועים בפנים. מעשיהם מכעיסים את קטניס, ובזמן שצוות הצילום מצלם אותה, עוזרת לאנשי המחוז לנסות לעצור את ההתקפה, בניגוד להוראות שקיבלה קודם לכן. הסרטון שודר בכל פאנם, בזכות ביטי.
בתגובה למעשי המורדים ולסרטונים של מחוז 13, הקפיטול משדר ראיון נוסף עם פיטה, בסופו פיטה פונה אל קטניס, ואומר כי היא תמות עד הבוקר, ובכך רמז להתקפה הצפויה על המחוז. לאחר שפיטה אמר זאת השידור נקטע, וכשהוא חזר, ראו את דמו של פיטה על האריחים. האזעקה במחוז 13 מופעלת, והתושבים התפנו אל בונקר עמוק מתחת לאדמה, שם הם חסינים מההתקפות על המחוז. לאחר ההתקפה, קבוצה של שבעה אנשים, ביניהם גייל, יצאו לקפיטול על מנת לחלץ את שלושת המנצחים. המשימה הושלמה, אך התגלה שפיטה עבר תהליך הסבה תוך שימוש בארס צרעות ציד כדי לשבש לו חלק מזכרונותיו, ביניהם זכרונותיו מקטניס, וכעת הוא חושב שהיא הרגה את קרוביו ואת יקיריו, ולפיכך היא לכאורה האויב וצריך להורגה. אט אט מתחיל פיטה, בעזרת המנצחים-מיועדים ששהו במחוז להיזכר בכמה זיכרונות נכונים.
צוותים מצבא המורדים יוצאים למחוז 2 על מנת להסיתם כנגד הקפיטול, ביניהם קטניס - מנהיגת המרד. כשהמורדים הורסים את ה"אגוז" (מקום צבאי בו מאמנים אנשים להיות אוכפי שקט), קטניס נושאת נאום למען השלום ולהפסקת הלחימה, אולם, היא נורית על ידי אוכף שקט בשידור חי, ומוחזרת למחוז 13 להחלמה. במחוז, אנני ופיניק, מנצחים לשעבר במשחקי רעב, שהתאחדו מחדש, מתחתנים בטקס המוני, שאותו מצלמים ומשדרים בכל פאנם, במטרה לגרום לאנשי הקפיטול לקנא. הם חיו בצמצום עקב הפחתת תפוקת המפעלים במחוזות.
קטניס, שעוד לא החלימה לגמרי, נכנסת לכושר ולאימונים, ובסופם מצטרפת ליחידה צבאית שנלחמת בקפיטול, הכוללת את פיניק, שתי תאומות זהות - "ליג 1" ו"ליג 2", בוגס, ג'קסון, מיטצ'ל, גייל ופיטה (אשר מצורף אליהם לאחר מותה של "ליג 2" בתחילת הצילומים). צוות הצילום של קטניס מצטרף אליהם, כדי לצלם את הלחימה. במהלך הלחימה מיטצ'ל מת כשפיטה זרק אותו על מוקש ובוגס נהרג כשמוקש פוצץ לו את הרגליים. פיטה הצטער על כך שהרג את מיטצ'ל, ומציע שיהרגו אותו בשל היותו בלתי-שפוי אך קטניס מתנגדת ומצילה אותו ממוות. כאשר נוזל שחור סמיך ורעיל מגיע לעברם, הצוות יורד מתחת לאדמה אל מנהרות הקפיטול, שם החבורה נתקלת ב"תרמיל" המקרין קרן אור בה נקלע מסאלה קפוא, ומתמוסס למוות.  החבורה הנותרת בורחת ממוטציות, הרודפות אחרי קטניס ומלחששות שוב ושוב את שמה, אבל הורגות את ג'קסון, את "ליג 1" ואת פיניק, שאותו פוצצה קטניס ביחד עם המוטציות דרך השמדה עצמית של המכשיר "הולו".
החבורה מתקדמת במסע ומגיעה לאחוזה הנשיאותית, ביתו של סנואו, תוך כדי הסוואה, משום שהתפרסמו מודעות מבוקשים על חברי החבורה. באותו זמן בחצר האחוזה, הנשיא סנואו נתן מגורים בחצר לילדים, על מנת שישמשו לו בתור חומת-מגן אנושית. כאשר קטניס מגיעה לחצר האחוזה היא מבחינה ברחפת אשר מצניחה מצנחים כסופים, הדומים למצנחים הנושאים את "מתנות נותני החסות" במהלך משחקי הרעב. אך במצנחים לא היו מתנות, אלא פצצות שהתפוצצו ופצעו את הילדים. לאחר הפיצוץ הראשון רחפות של מחוז 13 מגיעות עם מרפאים, וביניהם פרים, אך עוד לפני שמספיקים לטפל בפצוע אחד מצנחי הכסף מתפוצצים שנית ואף גורמים לפיצוץ גדול יותר. הפצצות פוצצו והרגו את הפצועים והמרפאים כולל פרים, אחותה של קטניס. קטניס, שהייתה רחוקה מספיק מן הפיצוצים, התעלפה מההדף. כשהתעוררה, גילתה שהיא באחוזה הנשיאותית, שם "התנחלו" האנשים הבכירים מצבא המורדים לאחר שהמרד ניצח. 
לאחר ניצחון המורדים, הנשיא סנואו נשפט להוצאה להורג. עד אז מחזיקים בו בחממה בה הוא גידל ורדים. סנואו מספר לה שהוא אינו שילח את הרחפת עם המצנחים. הוא מסביר לה, כי אם הייתה ברשותו רחפת הוא היה משתמש בה כדי לברוח. קטניס נזכרת כי אחת מהמלכודות אשר תכנן גייל עם ביטי כללה פצצה אשר מתפוצצת פעמיים. בפעם הראשונה פוצעת ובפעם השנייה הורגת את הפצועים והמרפאים. לכן קטניס, אשר אמורה להוציא את סנואו להורג בפומבי, מייעדת את החץ אל הנשיאה קווין. לאחר מכן פורצת מהומה והנשיא סנואו נמצא מת, ככל הנראה כאשר נחנק מצחוקו או נרמס על ידי ההמון. מעשה זה משנה את תמונת המצב הפוליטית וקטניס נשפטה עליו ונמצאה זכאית מחמת אי שפיות. נאסר עליה לצאת ממחוז 12 ועליה לראות פסיכולוג באופן קבוע, אך היא מדברת איתו טלפונית. קטניס הוחזרה למחוז 12 ושקעה בתגובה פוסט-טראומטית לאירועים של השנים האחרונות בחייה. לאיטה היא מתאוששת ועם הזמן משלבת את פיטה בתהליך החלמתה. גייל ממשיך בעשיה הפוליטית ונושא משרה במחוז 2. היא מבינה שהיא אוהבת את פיטה. אמה של קטניס גרה גם היא במחוז אחר והן מדברות לעיתים בטלפון.
בסיום מובא קטע קצר שמראה את עתידה של קטניס כ-20 שנה אחרי מאורעות הטרילוגיה: היא חיה עם פיטה, היא ציידת והוא אופה ושניהם מתמודדים עם השלכות עברם האלים. הזירות נהרסו, ונבנו אנדרטאות זיכרון. לקטניס לעולם לא נעלמים הסיוטים, אך פיטה מרגיע אותה. יש להם שני ילדים קטנים שחיים את החיים המוגנים והטובים שקטניס חלמה עליהם. הילדה הבכורה היא חומת שיער, וכחולת עיניים. הילד הקטן יותר, הוא בעל תלתלים זהובים ועיניים אפורות.

הסרט

ב-10 ביולי 2012 פורסם כי יצא עיבוד קולנועי לספר בשני חלקים, שיהיו המשך לשני הסרטים הראשונים בסדרה - משחקי הרעב (סרט) ומשחקי הרעב - התלקחות (סרט). הסרט הראשון יצא ב-20 בנובמבר 2014, ואילו השני ב-21 בנובמבר 2015. במאי צמד הסרטים יהיה פרנסיס לורנס, זה שביים את הסרט השני בסדרה.